**ZÁPIS č. 5**

**Z RIADNEHO ZASADNUTIA SPRÁVNEJ RADY TASR**

**23. apríla 2014 so začiatkom o 14.00 h**

**Prítomní členovia správnej rady:** Vladimír Masár, Peter Alakša, Boris Chovanec, Ján Sand, Richard Kvasňovský

**Ospravedlnený:**

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

1. **Výročná správa o činnosti a hospodárení TASR za rok 2013**
2. **Rôzne**

**UZNESENIE č.13/2014:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Výročná správa o činnosti a hospodárení TASR za rok 2013**

Predseda Správnej rady TASR požiadal generálneho riaditeľa, aby odprezentoval Výročnú správu o činnosti a hospodárení TASR za rok 2013.

Na úvod generálny riaditeľ PhDr. Rezník zhrnul činnosť agentúry za minulý rok

do 3 bodov :

* TASR sa vo svojej produkcii riadila prísnymi spravodajskými hodnotami s jasne preukázateľne definovaným zdrojom
* TASR bola v uplynulom roku inkubátorom nových technológií. Agentúra uviedla prvú platformu na šírenie agentúrneho spravodajstva prostredníctvom mobilných zariadení: Tasr Pro. Ďalej uviedla monitoring online i offline zdrojov, vrátane blogov Web Report. Svoju pozíciu na trhu budovala nie dumpovaním cien za produkty, ale rozvojom nových ponúk.
* TASR dosiahla za minulý rok plusové hospodárenie

Zdôraznil, že TASR plnila úlohy, ktoré jej ukladá zákon č. 385/2008 Z. z. o Tlačovej agentúre Slovenskej republiky a o zmene niektorých zákonov poskytovaním služieb v oblasti spravodajstva. Rovnako dôsledne si plní úlohy vo verejnom záujme. Prináša kvalitné produkty, má efektívne hospodárenie, prichádza s inováciami. Okrem obligatórnych úloh, ktoré agentúra plní zo zákona, pôsobí TASR na trhu informácií.Informoval členov rady, že TASR neustále rozširuje portfólio služieb pre verejnosť tak, aby v dobe spoplatňovania internetu zabezpečila dostatok informácií pre verejnosť pre slobodné utváranie názorov. Agentúra poskytuje služby koncovým užívateľom - verejnosti či už prostredníctvom Zóny verejného záujmu, svojich spravodajských webov či špeciálnych aplikácií.

Generálny riaditeľ povedal, že cieľom TASR je byť dlhodobo úspešnou a zákazníkmi aj verejnosťou preferovanou tlačovou agentúrou. Hovoril o spracúvaní a sprístupňovaní archívu tlačovej agentúry. Ďalej sa venoval personálnym otázkam. Poznamenal, že TASR pracuje s profesionálnym redakčným tímom interne zamestnaných redaktorov. Tlačová agentúra buduje sieť svojich spravodajcov doma i zahraničí. Vytvára celistvý obraz Slovenska, komplexný obraz skutočnosti. Zaznamenáva udalosti v zahraničí, spolupracuje s renomovanými svetovými agentúrami i ďalšími agentúrami, združenými v Európskej aliancii tlačových agentúr (EANA). Prináša informácie o Slovensku a zo Slovenska pre zahraničie.

Tlačová agentúra Slovenskej republiky v roku 2013 podľa generálneho riaditeľa splnila všetky záväzky a povinnosti vyplývajúce zo zákona o TASR. Rok 2013 bol náročný najmä na množstvo podujatí na Slovensku a aj preto, že slovenské mesto Košice bolo EHMK a pripomínali sme si 1150. Výročie príchodu sv. Cyrila a Metoda na územie Slovenska. Uviedol, že TASR vydala v hodnotenom období 259 101 multimediálnych správ. Postupne rozobral činnosť jednotlivých redakcií a úsekov.

Ako ďalej povedal - kvalita produktov, profesionálne redakčné a podporné tímy, vzdelávanie a rozvoj, nové technológie a inovácie sú piliermi udržateľného rastu a úspechu. TASR sa opiera o redakčné skúsenosti tvorivých viacgeneračných tímov, vzdelávací proces, hodnotné archívy a technologické inovácie.

Značnú časť prezentácie venoval oblasti hospodárenia K 31. 12. 2013 skončilo hospodárenie TASR so ziskom vo výške 23 392,32 EUR. Stav účtu nevysporiadaný výsledok hospodárenia minulých rokov je k uvedenému obdobiu záporný vo výške - 44 075,28 EUR.

Generálny riaditeľ - Jaroslav Rezník navrhol správnej rade hospodársky výsledok za rok 2013, t. j. zisk po zdanení vo výške 23 392,32 EUR zúčtovať s nevysporiadaným výsledkom hospodárenia minulých rokov.

Celkový nevysporiadaný výsledok hospodárenia minulých rokov by týmto dosiahol sumu - 20 682,96 EUR.

Na záver generálny riaditeľ zdôraznil, že TASR svojou prácou a výsledkami dokazuje, že je opodstatneným a silným subjektom v oblasti zhromažďovania a šírenia informácií, užitočným pre mediálnych i nemediálnych klientov. Má jasnú víziu smerovania k multimediálnej inštitúcii, ktorá kladie dôraz na overené spravodajské hodnoty, ale technologicky neustále objavuje nové možnosti a prekračuje zaužívané limity. Budúcnosť agentúry je vo veľkej miere spojená s rozvojom nových technológií a informácií, ktoré sú kompatibilné s novými médiami. TASR musí byť inkubátorom technologického rozvoja, ktorý bude vychádzať v ústrety dnešným i zajtrajším očakávaniam klientov.

Konštatoval, že TASR potrebuje pevné rámce financovania tak, aby mohlo rozvíjať svoju stratégiu dlhodobo, nie podľa priorít tej ktorej vlády.

Predseda Správnej rady TASR V.Masár poďakoval generálnemu riaditeľovi a otvoril rozpravu.

V rámci diskusie sa členovia SR TASR podrobne zaujímali o  ekonomické ukazovatele za rok 2013 a tiež auditorskú správu. Konštatovali, že agentúra v minulom roku plnila všetky svoje úlohy v súlade so zriaďovacím zákonom 385/2008. Ocenili , že agentúra prináša komplexné a multimediálne informácie o dianí na Slovensku bez ohľadu na ich komerčnú hodnotu i to, že agentúra kladie dôraz na etiku žurnalistiky a kvalitu spravodajských výstupov . Zhodnotili,že agentúrne spravodajstvo tlačovej agentúry je vyvážené, pluralitné a objektívne rešpektujúce právo na informácie v demokratickej spoločnosti. Členovia správnej rady pozitívne hodnotili činnosť agentúry za rok 2013 a tlačovú agentúru vnímajú ako pevný pilier verejnoprávnosti na Slovensku.

Po ukončení rozpravy predniesol predseda Správnej rady TASR najskôr návrh na uznesenie k vysporiadaniu výsledku hospodárenia minulých rokov.

**UZNESENIE č.14/2014:**

Správna rada TASR súhlasí , aby kladný hospodársky výsledok za rok 2013,

(t.j. zisk po zdanení vo výške 23 392,32 EUR ) bol zúčtovaný s nevysporiadaným výsledkom hospodárenia minulých rokov, čím celkový nevysporiadaný výsledok hospodárenia minulých rokov dosiahne sumu

– 20 682, 96 EUR.

Za : 5 Proti: 0 Zdržal sa: 0

**Uznesenie bolo prijaté.**

Potom predseda rady predniesol návrh na Stanovisko Správnej rady TASR k vyhodnoteniu plnenia hlavných úloh TASR podľa paragrafu 5, ods. 11, písmeno c) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov a dal o ňom hlasovať.

**UZNESENIE č. 15/2014:**

Správna rada TASR prerokovala a schválila Stanovisko Správnej rady TASR k vyhodnoteniu plnenia hlavných úloh TASR podľa paragrafu 5, ods.11, písmeno c, zákona č. 385/2008 Z. z. o Tlačovej agentúre Slovenskej republiky

Za:5 Proti:0 Zdržal sa: 0

**Uznesenie bolo prijaté.**

Následne dal predseda Správnej rady TASR hlasovať o schválení  Výročnej

správy o činnosti a hospodárení TASR za rok 2013 ako o celku.

**UZNESENIE č. 16/2014**

Správna rada Tlačovej agentúry Slovenskej republiky **prerokovala a  po zapracovaní pripomienok schválila** Výročnú správu o  činnosti a  hospodárení Tlačovej agentúry Slovenskej republiky za rok 2013, predloženú generálnym riaditeľom PhDr. Jaroslavom Rezníkom a  poveruje predsedu Správnej rady TASR Ing. Vladimíra Masára , aby ju predložil Národnej rade Slovenskej republiky.

Za: 5 Proti: 0 Zdržal sa: 0

**Uznesenie bolo prijaté.**

1. **Rôzne**

Členovia správnej rady sa dohodli na termíne ďalšieho zasadnutia 28 .5. 2014 (streda) o 14,00 h.

Bratislava 23. 4. 2014

Zapísal: V. Masár v. r.

Predseda správnej rady TASR